(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ζ΄

Τρίτη, 18 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. Δ. Ακτύπη και της κ. Θ. Πέρκα, σελ.   
3. Ειδική Ημερήσια Διάταξη:

Αίτηση άρσης ασυλίας Βουλευτού:

Συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για την αίτηση άρσης της ασυλίας της Βουλευτού κ. Ειρήνης Δούρου, σελ.   
4. Ψηφοφορίας δι' εγέρσεως επί της Ειδικής Ημερήσιας Διάταξης, σελ.   
5. Αναφορά συμπαράστασης στους πληγέντες των καταστροφικών πυρκαγιών, στις πυροσβεστικές δυνάμεις και σε όλες τις δυνάμεις που επιχειρούν στο πεδίο των πυρκαγιών, σελ.   
6. Ανακοινώνεται α) η υπ’ αριθμόν πρωτοκόλλου 8657/5853, από 13 Ιουλίου 2023, απόφαση του Προέδρου της Βουλής περί Συστάσεως των Διαρκών Επιτροπών της Βουλής και Καθορισμού των Αρμοδιοτήτων τους, β) η υπ’ αριθμόν πρωτοκόλλου 8728/5904, από 14 Ιουλίου 2023, απόφαση του Προέδρου της Βουλής περί Συγκροτήσεως των Διαρκών Επιτροπών της Ολομέλειας της Βουλής, σελ.   
7. Ανακοινώνεται η υπ’ αρ. πρωτ. 8747/5908 από 14 Ιουλίου 2023 απόφαση του Προέδρου της Βουλής για τη Σύσταση και συγκρότηση Ειδικής Μόνιμης Επιτροπής Θεσμών και Διαφάνειας, σελ.   
8. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Εσωτερικών, Οικονομικών, Εξωτερικών, καθώς και ο Αναπληρωτής Υπουργός Εσωτερικών κατέθεσαν στις 17.7.2023 σχέδιο νόμου: « Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού», σελ.   
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της «Ελληνικής Λύσης Κυριάκος Βελόπουλος και οι Βουλευτές του Κόμματός του κατέθεσαν στις 10.7.2023 πρόταση νόμου: «Κήρυξη Αποκλειστικής Οικονομικής Ζώνης μονομερώς, χωρίς συμφωνία με άλλα κράτη», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΓΑΒΡΗΛΟΣ Γ. , σελ.   
 ΓΕΩΡΓΑΝΤΑΣ Γ. , σελ.   
 ΓΚΙΟΚΑΣ Ι. , σελ.   
 ΔΟΥΡΟΥ Ε. , σελ.   
 ΚΑΤΡΙΝΗΣ Μ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΛΕΥΡΗΣ Α. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
  
Β. Επί της αναφοράς συμπαράστασης στους πληγέντες των καταστροφικών πυρκαγιών, στις πυροσβεστικές δυνάμεις και σε όλες τις δυνάμεις που επιχειρούν στο πεδίο των πυρκαγιών  
 ΓΑΒΡΗΛΟΣ Γ. , σελ.   
 ΓΕΩΡΓΑΝΤΑΣ Γ. , σελ.   
 ΚΑΤΡΙΝΗΣ Μ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
  
Γ. Επί διαδικαστικού θέματος:  
 ΓΚΙΟΚΑΣ Ι. , σελ.   
 ΠΛΑΚΙΩΤΑΚΗΣ Ι. , σελ.   
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Ζ΄

Τρίτη 18 Ιουλίου 2023

Αθήνα, σήμερα στις 18 Ιουλίου 2023, ημέρα Τρίτη και ώρα 12.07,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Θα μου επιτρέψετε ξεκινώντας τη σημερινή συνεδρίαση να εκφράσω εκ μέρους όλων, πιστεύω, τη συμπαράστασή μας στους συνανθρώπους μας που ταλαιπωρήθηκαν και ταλαιπωρούνται από τις πυρκαγιές που ξέσπασαν χθες, αλλά και να επαινέσω τους πυροσβέστες, τους εθελοντές, την αστυνομία, το προσωπικό των περιφερειών, των δήμων και όλους όσοι δίνουν τη δύσκολη μάχη της κατάσβεσης σε όλα τα μέτωπα.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτού: συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για την αίτηση άρσης της ασυλίας της Βουλευτού κ. Ειρήνης (Ρένας) Δούρου.

Η δικογραφία αυτή συζητείται ενώπιον της Ολομέλειας της Βουλής δυνάμει του άρθρου 83, παράγραφος 6, εδάφιο τρίτο του Κανονισμού της Βουλής. «…Αν δεν υποβληθεί εμπροθέσμως η έκθεση της επιτροπής, ο Πρόεδρος της Βουλής ορίζει από τα μέλη της επιτροπής ανά έναν ειδικό αγορητή από την Πλειοψηφία και τη Μειοψηφία, οι οποίοι αναφέρονται μόνο στα γεγονότα που μνημονεύονται στην αίτηση άρσης ασυλίας...».

Από την Κοινοβουλευτική Ομάδα της Νέας Δημοκρατίας έχει οριστεί ως ειδικός αγορητής ο κ. Γεώργιος Γεωργαντάς.

Από την Κοινοβουλευτική Ομάδα του ΣΥΡΙΖΑ - Προοδευτική Συμμαχία έχει οριστεί ως ειδικός αγορητής ο κ. Γεώργιος Γαβρήλος.

Όπως γνωρίζετε, οι ψηφοφορίες επί των αιτήσεων άρσης ασυλίας διεξάγονται με το ηλεκτρονικό σύστημα ψηφοφορίας, όμως οι κάρτες των συναδέλφων δεν είναι ακόμα έτοιμες, οπότε για τη συγκεκριμένη ψηφοφορία και σύμφωνα με το άρθρο 83, παράγραφος 7 του Κανονισμού της Βουλής, η Βουλή θα αποφασίσει με ανάταση του χεριού ή έγερση επί της αιτήσεως της εισαγγελικής αρχής.

Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας.

Αφού, λοιπόν, ολοκληρωθεί η συζήτηση επί της σημερινής ειδικής ημερήσιας διάταξης, θα προχωρήσουμε σε ψηφοφορία δι’ εγέρσεως, όπως σας προανέφερα. Η υπόθεση αφορά στη συνάδελφο κ. Ειρήνη Δούρου.

Τον λόγο έχει ο ειδικός αγορητής της Πλειοψηφίας κ. Γεώργιος Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ πολύ, κύριε Πρόεδρε.

Επιτρέψτε μου να ξεκινήσω λέγοντας ότι τη σημερινή δύσκολη μέρα η σκέψη όλων μας βρίσκεται κοντά σε όσους πλήττονται από τις καταστροφικές πυρκαγιές, όπως και με τις δυνάμεις της Πυροσβεστικής και των υπολοίπων Σωμάτων του κρατικού μηχανισμού, αλλά και των εθελοντών, που δίνουν μάχη για να κατασβέσουν όλα τα ενεργά πύρινα μέτωπα.

Κυρίες και κύριοι συνάδελφοι, σήμερα, στο πλαίσιο της ειδικής ημερήσιας διάταξης, καλούμαστε ως Σώμα να αποφασίσουμε για την άρση ή όχι της ασυλίας της συναδέλφου κ. Δούρου, σύμφωνα με τα άρθρα 62 του Συντάγματος και 83 του Κανονισμού της Βουλής. Κατά την αίτηση της εισαγγελικής αρχής που διαβιβάστηκε στη Βουλή, η κ. Δούρου βρίσκεται μεταξύ των κατηγορουμένων ενώπιον του Τριμελούς Πλημμελειοδικείου Αθηνών, στους οποίους αποδίδονται οι αξιόποινες πράξεις της ανθρωποκτονίας από αμέλεια διά παραλείψεως κατά συρροή και της σωματικής βλάβης από αμέλεια διά παραλείψεως από υποχρέους κατά συρροή που έλαβαν χώρα στις 23-7-2018 στον Nέο Bουτζά, στο Μάτι και στο Κόκκινο Λιμανάκι ανατολικής Αττικής, χρονικό διάστημα κατά το οποίο η κ. Δούρου έφερε την ιδιότητα της Περιφερειάρχη Αττικής.

Δεν είναι ούτε η Επιτροπή Κοινοβουλευτικής Δεοντολογίας ούτε η Ολομέλεια της Βουλής τα αρμόδια όργανα για την εκδίκαση της υπόθεσης. Δεν μας επιτρέπεται καν να μπούμε στην ουσία της συζήτησης, σύμφωνα με τον Κανονισμό της Βουλής. Τον λόγο έχει η ανεξάρτητη δικαιοσύνη και όλοι οι παρευρισκόμενοι στην Αίθουσα έχουμε εμπιστοσύνη ότι θα ασκήσει το καθήκον της όπως πρέπει.

Κυρίες και κύριοι συνάδελφοι, είμαστε εδώ για δύο μόνο λόγους. Ο πρώτος είναι να ανταποκριθούμε στην εντολή που μας δίνει το Σύνταγμα και να κρίνουμε εάν το καταγγελλόμενο αδίκημα σχετίζεται με την πολιτική δραστηριότητα ή την άσκηση των καθηκόντων του Βουλευτή ή όχι.

Επιτρέψτε μου να παραθέσω το άρθρο 62 του Συντάγματος αυτούσιο: «Η σχετική άδεια για την άρση της ασυλίας δίδεται από τη Βουλή υποχρεωτικά εφόσον η αίτηση της εισαγγελικής αρχής αφορά αδίκημα το οποίο δεν συνδέεται με την άσκηση των καθηκόντων ή την πολιτική δραστηριότητα του Βουλευτή.». Προσέξτε: Του Βουλευτή, όχι του πολίτη, του επαγγελματία ή του αιρετού της αυτοδιοίκησης, ο οποίος αργότερα έγινε Βουλευτής. Να τονίσω εδώ ότι το θέμα αποσαφηνίστηκε πλήρως με τη συνταγματική Αναθεώρηση του 2019.

Επανέρχομαι, όμως. Το πρώτο, λοιπόν, ζήτημα είναι η προαναφερθείσα κρίση. Το δεύτερο για το οποίο είμαστε εδώ ειδικά σήμερα είναι να βοηθήσουμε τη δικαιοσύνη να διεκπεραιώσει την υπόθεση αυτή κατά το δυνατόν γρηγορότερα. Εν προκειμένω, διαβιβάστηκε στη Βουλή την περασμένη Παρασκευή το αίτημα της εισαγγελικής αρχής για άρση της ασυλίας της συναδέλφου κ. Δούρου. Η ακροαματική διαδικασία έχει διακοπεί από τις αρχές του μήνα, αμέσως μετά την εκλογή της κ. Δούρου στο βουλευτικό αξίωμα και η επανέναρξή της έχει προγραμματιστεί για τις 24 Ιουλίου. Ακόμα και μία μέρα αν καθυστερούσε η Βουλή, ήταν πιθανό το δικαστήριο να υποχρεωθεί σε νέα αναβολή.

Για τον λόγο αυτόν ο Πρόεδρος της Βουλής αποφάσισε την εφαρμογή της προβλεπόμενης διαδικασίας στην παράγραφο 6 του άρθρου 83 σε συνδυασμό με το άρθρο 11 του Κανονισμού της Βουλής. Έτσι, με την απευθείας εισαγωγή της υπόθεσης στην Ολομέλεια και τον ορισμό δύο ειδικών αγορητών, εξασφαλίζεται η συντομότερη ολοκλήρωση της διαδικασίας και η άμεση συνέχιση της δίκης. Δείχνει και η κίνηση αυτή την ευαισθησία του Κοινοβουλίου στην ανάγκη ταχύτατης διερεύνησης της υπόθεσης. Αυτό είναι το ζητούμενο και αυτό επιδιώκει έμπρακτα με τη στάση του το ελληνικό Κοινοβούλιο στο πλαίσιο της δυνατότητας που μας δίνει ο Κανονισμός της Βουλής, ώστε να διευκολύνουμε το έργο της δικαιοσύνης.

Οφείλω εδώ να σημειώσω ότι αυτό γίνεται χάρη και στην ίδια την κ. Δούρου, η οποία, από την πρώτη στιγμή, όχι μόνο ζήτησε την άρση της ασυλίας της, αλλά και την επίσπευση της προβλεπόμενης κοινοβουλευτικής διαδικασίας.

Αξιότιμε, κύριε Πρόεδρε, κυρίες και κύριοι συνάδελφοι, για όλους τους ανωτέρω λόγους εισηγούμαι την άρση της ασυλίας της κ. Δούρου, σύμφωνα με τα διαλαμβανόμενα στο σχετικό αίτημα της εισαγγελικής αρχής, προκειμένου η ποινική διαδικασία να συνεχιστεί απρόσκοπτα και να καταλήξει στην πλήρη διαλεύκανση της υπόθεσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Γεωργαντά.

Τον λόγο έχει ο ειδικός αγορητής της Μειοψηφίας κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Πριν ξεκινήσω την εισήγησή μου, παρακαλώ, κύριε Πρόεδρε, να μου επιτρέψετε να ευχηθώ σε όλους και σε όλες καλή θητεία και μια καλή και παραγωγική κοινοβουλευτική περίοδο προς όφελος του ελληνικού λαού.

Σήμερα το μυαλό μας είναι στους ανθρώπους που τις τελευταίες ώρες δίνουν μάχες για τις περιουσίες τους, όπως και στις πυροσβεστικές και όλες τις δυνάμεις που επιχειρούν στο πεδίο. Εμείς τα γεγονότα αυτά θα πρέπει να τα αντιμετωπίζουμε με μετριοπάθεια, με αυτοσυγκράτηση, με υπευθυνότητα και να δουλέψουμε όλοι για ένα αποτελεσματικότερο κράτος. Τις υπερβολές, δυστυχώς, τις βρίσκουμε πάντα μπροστά μας.

Καλούμαστε σήμερα να αποφασίσουμε για την άρση της ασυλίας της Βουλευτού Ρένας Δούρου, την οποία άλλωστε θα έχει και η ίδια αιτηθεί προς τη Βουλή των Ελλήνων, αναφορικά με τη δίωξη που έχει ασκηθεί εναντίον της σε προγενέστερο χρόνο από την κοινοβουλευτική της θητεία, στο πλαίσιο της εκδίκασης της υπόθεσης για την εθνική τραγωδία της 21ης Ιουλίου 2018 στο Μάτι, Νέο Βουτζά και Κόκκινο Λιμανάκι ανατολικής Αττικής.

Όπως είναι γνωστό, σύμφωνα με το άρθρο 62 περί ακαταδίωκτου των Βουλευτών, έτσι όπως τροποποιήθηκε με την Αναθεώρηση του Συντάγματος το 2019, προστέθηκε διάταξη που προβλέπει πως η άδεια για τη δίωξη Βουλευτή δίνεται από τη Βουλή υποχρεωτικά εφόσον η αίτηση της εισαγγελικής αρχής αφορά αδίκημα το οποίο δεν συνδέεται με την άσκηση των καθηκόντων ή την πολιτική δραστηριότητα του Βουλευτή. Ενώ προβλέπει, επίσης, ότι η Βουλή με ευθύνη του Προέδρου της αποφαίνεται υποχρεωτικά σχετικά με το αίτημα μέσα σε τρεις μήνες αφότου η αίτηση του εισαγγελέα για δίωξη διαβιβάστηκε στον Πρόεδρο της Βουλής. Η τρίμηνη προθεσμία αναστέλλεται κατά τη διάρκεια της διακοπής των εργασιών της Βουλής.

Σύμφωνα με αυτά τα δεδομένα η Ρένα Δούρου με απόλυτη ενσυναίσθηση, με σεβασμό στη δικαιοσύνη, έχει πολλές φορές τονίσει τη βούλησή της να επισπευσθούν οι διαδικασίες της συγκεκριμένης δίκης και χωρίς άλλη καθυστέρηση να συνεχίσει η διαδικασία που εδώ και χρόνια αναμένουν τα επιζήσαντα θύματα και οι οικογένειες των ανθρώπων που έχασαν τη ζωή τους.

Για τον σκοπό αυτό, μέσω των δικηγόρων της, αφού εκδόθηκε το σχετικό βούλευμα του συμβουλίου εφετών που την παρέπεμψε, στις 3 Αυγούστου 2022 κατέθεσε αίτηση στην Εισαγγελία Αθηνών για άμεσο και επείγοντα ορισμό ημερομηνίας έναρξης της δικαστικής διαδικασίας, υπογραμμίζοντας ότι θα πράξει ό,τι είναι συνταγματικά και νομικά ορθό, ώστε να μην υπάρξει περίπτωση καθυστέρησης ή κίνδυνος παραγραφής της υπόθεσης.

Και σήμερα για τον ίδιο λόγο η ίδια παραιτείται αυτοβούλως της βουλευτικής της ασυλίας με υπόμνημά της προς τη Βουλή, ζητώντας μάλιστα να ξεπεραστούν τα όποια τυπικά κωλύματα και να προχωρήσει η διαδικασία της προώθησης της απόφασης της Βουλής, ώστε να επανεκκινήσει η δίκη στον ορισμένο χρόνο της, δηλαδή στις 24 Ιουλίου, όσο και αν από τη δικογραφία -κατά τη γνώμη τη δική μου και όποιων άλλων έχουν σχέση με τη νομική επιστήμη- είναι ξεκάθαρο ότι δεν προκύπτει ουδεμία στοιχειοθέτηση των εις βάρος της κατηγοριών.

Τόσο η Ρένα Δούρου όσο και ο ΣΥΡΙΖΑ- Προοδευτική Συμμαχία δηλώνουμε απερίφραστα ότι επιθυμούμε την άμεση συνέχιση της δικαστικής διαδικασίας. Εισηγούμαστε θετικά για την ψήφιση της άρσης της ασυλίας της Βουλευτού και ζητούμε από τον Πρόεδρο της Βουλής των Ελλήνων να πράξει τα δέοντα με σπουδή προς το αίτημα της εισαγγελίας. Καμμία καθυστέρηση, καμμία άλλη ταλαιπωρία για όσους έζησαν την ανείπωτη αυτή τραγωδία. Μόνο άπλετο φως και απόδοση δικαιοσύνης.

Τέλος, οφείλω να σχολιάσω πως μετά από τη σημερινή συνεδρίαση η ελληνική δικαιοσύνη είναι πια αρμόδια να διαλευκάνει την υπόθεση, ώστε να λάμψει η αλήθεια και να νιώσουν όσοι έμειναν πίσω πραγματικά δικαίωση. Ως Σώμα, όμως, πέρα από τη σημερινή μας υποχρέωση, οφείλουμε να εργαστούμε συλλογικά και συστηματικά, ώστε να μην ξαναζήσουμε φυσικές καταστροφές που καταλήγουν σε ανείπωτες τραγωδίες για τον άνθρωπο και το περιβάλλον, όπως αυτές στην Ηλεία, στην Εύβοια, στη Βαρυμπόμπη, στο Μάτι.

Οι πολίτες ζητούν και από τις τρεις μορφές εξουσίας να διασφαλίσουμε τη χρηστή διοίκηση και την ισονομία, να αντιμετωπίσουμε τη γραφειοκρατία, να θεραπεύσουμε χρόνιες πληγές του παρελθόντος, να αναγνωρίσουμε και να αντιμετωπίσουμε όλες τις κακοδαιμονίες και να ενισχύσουμε τους περιφερειακούς θεσμούς και της Υπηρεσίας Πολιτικής Προστασίας, ώστε να δομήσουμε ένα κράτος που θα εμπιστεύονται.

Αυτό είναι το χρέος μας. Αυτό πρέπει να κάνουμε ως εθνικό Κοινοβούλιο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Γαβρήλο. Επί της αιτήσεως υπάρχει άλλος συνάδελφος που ζητά τον λόγο;

**ΕΙΡΗΝΗ (ΡΕΝΑ) ΔΟΥΡΟΥ:** Εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Δούρου.

Και μετά θα μιλήσει ο Κοινοβουλευτικός Εκπρόσωπος της Ελληνικής Λύσης.

Κυρία Δούρου, έχετε τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Πρόεδρε, κυρίες και κύριοι, παίρνω σήμερα τον λόγο για να επιχειρηματολογήσω υπέρ της άρσης της βουλευτικής μου ασυλίας, την οποία όπως ήδη ακούστηκε ζήτησα άμεσα από τον αξιότιμο Πρόεδρο της Βουλής, τον κ. Τασούλα, προκειμένου να επισπευσθεί η όλη διαδικασία και να μην υπάρξει καμμία καθυστέρηση, κανένας φόβος παραγραφής στη δίκη που είναι σε εξέλιξη για την εθνική τραγωδία στο Μάτι.

Το πράττω αυτό με αίσθηση ευθύνης απέναντι στις οικογένειες των θυμάτων και με σεβασμό στη μνήμη τους. Η τραγωδία αυτή άλλωστε θα είναι πάντα χαραγμένη στην ψυχή μου και στη σκέψη μου, γιατί, κυρίες και κύριοι συνάδελφοι, η οδύνη δεν παραγράφεται ούτε πρόκειται να παραγραφεί.

Επί της ουσίας της υπόθεσης δεν θα εισέλθω, αφού γνωρίζουν όλοι και όλες ότι βρίσκεται σε εξέλιξη. Να μου επιτρέψετε όμως μερικές σύντομες πολιτικές παρατηρήσεις.

Η εθνική τραγωδία που συνέβη στο Μάτι αποτελεί εθνική ντροπή και σηματοδοτεί τη συνολική αποτυχία του πολιτικού συστήματος. Είναι γεγονός ότι το καθ’ ύλην αρμόδιο Σώμα Ασφαλείας για την καταστολή δασικών πυρκαγιών, διάσωσης των πολιτών ελέγχεται και αυτό για το πόσο επιτέλεσε επαρκώς τα καθήκοντά του. Αποτελεί όμως αντικειμενική πολιτική ευθύνη, που πάει μακριά πίσω στον χρόνο, το γεγονός ότι η πολιτεία δεν εκσυγχρόνισε το Πυροσβεστικό Σώμα, ώστε να έχει ικανή επάρκεια αντιμετώπισης μιας πυρκαγιάς, ακόμα και σε εξαιρετικές και σπανίως αντίξοες συνθήκες, όπως στο Μάτι, ή αναμενόμενες, όπως αυτές που δοκιμάζουν την πατρίδα μας σήμερα.

Και για να γίνω κατανοητή -κοιτώντας τον κ. Βορίδη- και να το πω με δικά του λόγια, «ταβλαδόρους» τούς ανεβάζαμε τους πυροσβέστες, «ταβλαδόρους» τούς κατεβάζαμε. Και όταν διαδήλωσαν πριν μερικά χρόνια για τα δικαιώματα που προκύπτουν από το ελληνικό Σύνταγμα και βασικά για τα δικαιώματα προάσπισης της δικής μας ζωής και των περιουσιών, τους στείλατε ένα άλλο Σώμα Ασφαλείας να τους αντιμετωπίσει.

Από το θεσμικό πλαίσιο, κυρίες και κύριοι, προκύπτει ότι το Πυροσβεστικό Σώμα έχει την αρμοδιότητα του σχεδιασμού, της διεύθυνσης και του συντονισμού της όλης επιχείρησης κατάσβεσης δασικής πυρκαγιάς και διάσωσης των συμπολιτών μας.

Όλοι οι άλλοι φορείς, η Ελληνική Αστυνομία, το Λιμενικό, ο Στρατός, το ΕΚΑΒ, οι Οργανισμοί Τοπικής Αυτοδιοίκησης και άλλοι, δρουν υποβοηθητικά, ανταποκρινόμενοι σε ό,τι τους ζητήσει η έχουσα το γενικό πρόσταγμα Πυροσβεστική και αναλόγως πάντα των ειδικών αρμοδιοτήτων του κάθε φορέα.

Η ανεξάρτητη δικαιοσύνη όφειλε να εξετάσει όλους τους εμπλεκόμενους φορείς, τον κύριο φορέα, την Πυροσβεστική, αλλά και όλους τους λοιπούς υποβοηθητικούς, για πιθανά λάθη και παραλείψεις φυσικών προσώπων και να αποδώσει, αν υπάρχουν, ποινικές ευθύνες.

Να σημειωθεί σε αυτό το σημείο, για όσους δεν είναι σε θέση να παρακολουθούν τη δίκη, ότι οι όλοι οι υποβοηθητικοί φορείς, η Ελληνική Αστυνομία, το Λιμενικό, έχουν απαλλαγεί σε προγενέστερο του ακροατηρίου στάδιο και μόνο οι φορείς όλων των βαθμίδων της τοπικής αυτοδιοίκησης έχουν παραμείνει κατηγορούμενοι.

Οφείλαμε και οφείλουμε όλοι και όλες να αφήσουμε τη δικαιοσύνη απερίσπαστη να επιτελέσει την αποστολή της, με τη γνωστή διαδικασία, χρονοβόρα μεν, αλλά με αυτόν τον τρόπο διασφαλίζει τους κανόνες της δίκαιης δίκης, που είναι ακρογωνιαίος λίθος του κράτους δικαίου.

Δυστυχώς, κάποιοι πολιτικοί αντίπαλοι -και όχι μόνο-, χωρίς να γνωρίζουν τα γεγονότα, αγνοώντας το ακριβές θεσμικό πλαίσιο, καταρρακώνοντας κάθε έννοια του τεκμηρίου αθωότητας, έσπευσαν από τις πρώτες ώρες να με δείξουν με το δάχτυλο ως ένοχη για την εθνική τραγωδία. Τηλεοπτικοί σταθμοί, ραδιοφωνικά κανάλια και -πώς θα μπορούσε διαφορετικά, άλλωστε πια, εδώ που είμαστε;- μέσα κοινωνικής δικτύωσης χρησιμοποιήθηκαν χωρίς αιδώ και γενικά προσπαθούσαν να δημιουργήσουν ένα κλίμα ενοχής μου, με απώτερο στόχο όχι απλώς την πολιτική, αλλά έως και τη φυσική μου εξόντωση. Κάτι το οποίο βέβαια, όπως γνωρίζετε, εν τέλει δεν κατόρθωσαν, γιατί οι πολίτες της Αττικής το 2019, σε αυτό το δυσώδες μιντιακό και πολιτικό περιβάλλον που δημιούργησαν, ψήφισαν την παράταξη της οποίας έχω ειλικρινά την τιμή να ηγούμαι με ποσοστό 35%.

Κυρίες και κύριοι, αν μπορείτε να πάτε προς τα πίσω, εκείνη την εποχή της αποδόμησης του χαρακτήρα μου και των προσωπικών σε βάρος μου επιθέσεων είχα επιλέξει συνειδητά να σιωπώ. Παρακολουθούσα τηλεδίκες για εμένα χωρίς εμένα. Και αυτό, γιατί θεωρούσα ασέβεια προς τα θύματα και τις οικογένειές τους να σκιαμαχώ από τηλεοπτικού άμβωνος για μια εθνική τραγωδία περί αρμοδιοτήτων. Και, ως όφειλα, έκανα υπομονή, σκεπτόμενη ότι αυτά που έχω να πω θα τα πω θεσμικά όπου πρέπει και εκεί που πρέπει, ενώπιον των φυσικών δικαστών, συμβάλλοντας στην απόδοση της δικαιοσύνης.

Η προσπάθεια δημιουργίας κλίματος ενοχής μου προφανώς και ήταν προσπάθεια πίεσης στους δικαστικούς λειτουργούς. Και μη σπεύσει, σας παρακαλώ, κάποιος να πει κάτι άλλο. Δεν λέω ότι υπήρξε επηρεασμός από τις πιέσεις, αλλά επισημαίνω ότι υπήρχαν πιέσεις, ανεξάρτητα της επίδρασης που είχαν.

Παρ’ όλα αυτά, ούτε βγήκα ούτε μου πέρασε φευγαλέα από το μυαλό να δηλώσω ότι δήθεν πρόκειται για πολιτική δίωξη, όπως, δυστυχώς, αρκετοί αιρετοί, που όταν διώκονται κραυγάζουν «κομμένες κεφαλές» στα τηλεπαράθυρα των 20:30΄. Γιατί όταν λέμε «σέβομαι τη δικαιοσύνη», αυτό ισχύει καθολικά και όχι μόνο όταν μας συμφέρει.

Αγογγύστως, λοιπόν, υπέμενα τον διασυρμό μου, τον δικό μου και της οικογένειάς μου. Δεν είπα ποτέ ότι κουβαλάω «σταυρό μαρτυρίου», ότι είμαι «όμηρος της δικαιοσύνης», φράσεις που έχουν ειπωθεί από πολιτικούς και αιρετούς τόσες φορές -μα τόσες φορές-, βαθαίνοντας την απόστασή τους από τους πολίτες, αυξάνοντας την αναξιοπιστία της πολιτικής, απομειώνοντας την αξία ενασχόλησης με τα κοινά, με την αριστοτελική έννοια του όρου.

Είναι βαθιά η πεποίθησή μου ότι η δικαιοσύνη οφείλει να αντιμετωπίσει τα πολιτικά πρόσωπα χωρίς διακρίσεις, όπως ακριβώς όλους τους πολίτες. Ειδικά αν το πολιτικό πρόσωπο προΐσταται μίας συλλογικής οντότητας η οποία εμπλέκεται σε υπόθεση άδικου αποτελέσματος για τους πολίτες, τότε είναι μονόδρομος η διαλεύκανση της υπόθεσης από τους φυσικούς δικαστές και δη από το ακροατήριο και όχι από τα ανώνυμα τρολ του διαδικτύου ή τα ανυπόγραφα άρθρα σε διάφορα site τύπου «βελόνα και κλωστή».

Συγκεκριμένα, κυρίες και κύριοι, ήταν τόσο μεγάλη και πρωτοφανής η κατασυκοφάντησή μου, που, ενδεχομένως, η οποιαδήποτε απαλλαγή μου σε προγενέστερο του ακροατηρίου στάδιο θα μπορούσε, ισχυρίζομαι, να υποθάλψει υπόνοιες για ευνοϊκή μεταχείριση με όλα όσα έχουν γίνει το τελευταίο χρονικό διάστημα.

Θεωρώ ότι η απαλλαγή μου στο ακροατήριο αποτελεί την ικανή και αναγκαία συνθήκη για να συνεχίσω να λειτουργώ ως πολιτικός με αξιοπρέπεια. Παρ’ όλο που πιστεύω ότι δεν έκανα ή δεν παρέλειψα να κάνω κάτι για το οποίο να φοβάμαι την κρίση της δικαιοσύνης, αυτό καμμία αξία δεν έχει αν δεν επιβεβαιωθεί από τη δικανική κρίση του δικαστηρίου.

Κυρίες και κύριοι, είναι εξαιρετικά ενθαρρυντικό το γεγονός ότι ο αξιότιμος κύριος Πρόεδρος της Βουλής ανταποκρίθηκε άμεσα στο αίτημά μου για την επίσπευση της διαδικασίας άρσης ασυλίας μου, πριν καν συσταθεί η Επιτροπή Θεσμών και Διαφάνειας.

Επιπροσθέτως, θα ήθελα να μοιραστώ μαζί σας ότι στο πλαίσιο περιφρούρησης της τιμής και αξιοπρέπειας του ελληνικού Κοινοβουλίου, θα ήθελα το Σώμα να εκφράσει προς τα δικαστήρια την προτροπή να εξεταστεί, αν είναι δυνατόν, αν υπάρχει, δικονομικός τρόπος επιτάχυνσης της διαδικασίας ως προς το πρόσωπό μου, ώστε να υπάρξει σύντομα η ετυμηγορία δικαστηρίου.

Σας ευχαριστώ πολύ.

(Χειροκροτήματα από την πτέρυγα τoυ ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δούρου.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Ξέρετε, είναι τραγική ειρωνεία να συζητάμε σήμερα για τη φονική πυρκαγιά στο Μάτι, για μία υπόθεση που έχει στοιχίσει τη ζωή ανθρώπων, την ημέρα που η Ελλάδα πάλι καίγεται. Αυτό σημαίνει ότι δεν βάζουμε μυαλό και ότι τίποτα δεν αλλάζει σ’ αυτή τη χώρα.

Και μιας και είμαστε όλοι συγκεντρωμένοι σήμερα εδώ, κύριε Πρόεδρε, δράττομαι της ευκαιρίας να υπενθυμίσω στους συναδέλφους όλων των παρατάξεων, σε όλες τις πτέρυγες, ότι για την πολύ σοβαρή αυτή ιστορία, η οποία ξεπερνάει κάθε πολιτικό, αν θέλετε, όριο ή κομματικό, εδώ μιλάμε για ανθρώπινες ζωές, αυτή η πολιτική παράταξη, αυτή η πολιτική δύναμη, η Ελληνική Λύση, έχει καταθέσει αίτηση σύστασης εξεταστικής επιτροπής. Μιας και είμαστε συγκεντρωμένοι εδώ, να θυμίσω σε όλους τους συναδέλφους, σε όλες τις πλευρές, να πείτε «ναι» στη σύσταση εξεταστικής επιτροπής που ζητάμε, για να δούμε τι έγινε στην υπόθεση στο Μάτι. Δεν μιλάμε για κομματική υπόθεση, δεν μιλάμε για πολιτική υπόθεση. Μιλάμε για εκατοντάδες χαμένες ανθρώπινες ζωές.

Επίσης, μιας και είμαστε συγκεντρωμένοι εδώ, κύριε Πρόεδρε, κι επειδή αύριο αναμένεται και μία επίσκεψη στη Βουλή από τον σύλλογο που εκπροσωπεί τα θύματα από τα Τέμπη, έχουμε καταθέσει και αίτηση σύστασης εξεταστικής επιτροπής για την υπόθεση των Τεμπών, πόσω μάλλον, κύριοι συνάδελφοι, τώρα που το πόρισμα των εμπειρογνωμόνων της πλευράς των οικογενειών των θυμάτων κάνει λόγο για μία περίεργη ουσία που εντοπίστηκε, το ξυλόλιο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Κοινοβουλευτικέ Εκπρόσωπε, επιτρέψτε μου να σας πω ότι το θέμα μας είναι η άρση ασυλίας της κ. Δούρου.

**ΚΩΝΣΤΑΝΤΙΝΟΣ ΧΗΤΑΣ:** Θα καταλήξω εκεί. Μιλάμε για το Μάτι.

**ΠΡΟΕΔΡΕΥΩΝ (Ιωάννης Πλακιωτάκης):** Αφήστε με να ολοκληρώσω. Εξάλλου, από αύριο θα έχουμε κοινοβουλευτικό έλεγχο.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε, κι ευχαριστώ για την παρατήρηση.

Άρα, λοιπόν, «ιδού η Ρόδος, ιδού και το πήδημα» και για τις δύο περιπτώσεις.

Κλείνοντας, κύριε Πρόεδρε, επειδή οι ημέρες είναι δύσκολες κι εμείς από την πλευρά τη δική μας θέλουμε να μεταφέρουμε ένα μεγάλο ευχαριστώ στους ήρωες πυροσβέστες, εθελοντές πυροσβέστες, τους απλούς πολίτες που δίνουν μάχη με τις φλόγες για να σώσουν το βιος μας.

Απλά να πω ότι δεν πέρασαν ούτε δέκα ημέρες από τις προγραμματικές δηλώσεις όπου από Βήματος Βουλής ο Πρόεδρός μας έκρουσε και πάλι τον κώδωνα του κινδύνου και είπε ότι είμαστε γυμνοί, δεν αγοράσαμε αεροσκάφη και θα καεί η Ελλάδα. Το είχαμε πει, δυστυχώς. Γιατί αυτά που αγοράστηκαν -δεν τα λέμε εμείς, τα λέει ο πρώην υποδιοικητής της Πυροσβεστικής, και μιλάω για τα Air Tractor- είναι ακατάλληλα, γιατί είναι σταθερής υδροληψίας. Τι θα πει αυτό; Πρέπει να πάνε στο αεροδρόμιο να γεμίσουν και να πετάξουν. Είναι εγκλήματα διαχρονικά.

Εδώ είμαστε, όμως. Εξεταστική για το Μάτι, εξεταστική για τα Τέμπη. Εδώ είστε όλοι. Υπερψηφίστε!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα. Ο Πρόεδρος της Κοινοβουλευτικής Ομάδας του ΣΥΡΙΖΑ έχει ζητήσει τον λόγο και στη συνέχεια η κ. Κωνσταντοπούλου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είναι γεγονός ότι είναι τραγική σύμπτωση ότι σήμερα η Βουλή καλείται στην πρώτη συνεδρίαση μετά τις προγραμματικές δηλώσεις της Κυβέρνησης να συζητήσει για μία άρση ασυλίας, για μία υπόθεση που σχετίζεται με μία μεγάλη φυσική καταστροφή, που ερευνάται από το δικαστήριο, ενώ η χώρα μας και χθες και σήμερα ζει επίσης μία μεγάλη ή αρκετά μέτωπα μεγάλων φυσικών καταστροφών, όπως και ο Πρωθυπουργός χθες δήλωσε από το εξωτερικό, αναγνωρίζοντας τη σημασία και τα χαρακτηριστικά της κλιματικής κρίσης.

Ασχέτως του χρόνου που αυτό αναγνωρίζεται από την πολιτεία, οφείλω να πω μία πρώτη γνώμη -δεν είναι αυτό το θέμα σαφέστατα, απλά δεν μπορούμε να αποφύγουμε τη σύγκριση της τραγικής επικαιρότητας- ότι οι κρίσεις που πολλαπλασιάζονται απαιτούν μία σύγχρονη και οργανωμένη πολιτεία, η οποία να λειτουργεί, πρώτον, με πρόληψη και, δεύτερον, να υποστηρίζει την ανθεκτικότητα. Δυστυχώς -αλλά και καλύτερα θα έλεγα εγώ- η αγορά δεν μπορεί να απαντήσει σε αυτές τις μεγάλες κρίσεις που δημιουργούνται στην κοινωνία μας.

Ας τα κρατήσουμε όλα αυτά, μιας και για τα υπόλοιπα, τη διαχείριση των αναγκών, θα μιλήσουμε μετά την κρίση. Τώρα είμαστε δίπλα στους ανθρώπους που δίνουν τη μάχη στο πεδίο, σε όσους σχεδιάζουν, σε όσους υποστηρίζουν, στους δήμους, στην Πολιτική Προστασία, στους εθελοντές και τους κατοίκους. Γιατί το θέμα δεν είναι μόνο η ζωή, που είναι πρώτα από όλα η ζωή, αλλά είναι προφανώς, όπως καταλαβαίνετε, και το περιβάλλον και η περιουσία που πρέπει να προστατεύσουμε. Τα σχόλια και οι αξιολογήσεις μετά όμως. Τώρα προέχει να δομήσουμε στρατηγικές.

Όσον αφορά το θέμα που συζητάμε σήμερα, την άρση ασυλίας της Ρένας Δούρου, οφείλω να πω -και αυτό είναι προφανές και από την τοποθέτηση του εισηγητή της Αξιωματικής Αντιπολίτευσης- ότι και με αίτηση της Ρένας Δούρου αλλά και με ξεκάθαρη τοποθέτηση του ΣΥΡΙΖΑ - Προοδευτική Συμμαχία είμαστε εδώ γιατί προτείνουμε και στηρίζουμε το αίτημά της για άρση της ασυλίας, προς άρση και διαλεύκανση ή ξεκαθάρισμα, αν θέλετε, οποιασδήποτε ερώτησης. Αυτή είναι η πρόταση του ΣΥΡΙΖΑ. Δεν είναι μόνο πρόταση της Ρένας Δούρου. Αυτή είναι η πρόταση του ΣΥΡΙΖΑ.

Αυτό γίνεται για δύο λόγους. Ο πρώτος είναι προφανώς ο σεβασμός στη δικαιοσύνη. Οφείλω να πω ότι αυτή η επιλογή της Ρένας Δούρου και του ΣΥΡΙΖΑ γίνεται ξεκάθαρα γιατί θέλουμε να επιταχυνθούν οι διαδικασίες απόδοσης δικαιοσύνης. Αυτό δεν αφορά μόνο αυτή την υπόθεση, αλλά αφορά και αυτή την υπόθεση. Γιατί απέναντι στην τραγικότητα των επιπτώσεων, στην οδύνη που ζήσαμε εκείνες τις ημέρες απαιτείται η δημοκρατική ελληνική πολιτεία και η δικαιοσύνη ως βασικός πυλώνας αυτής, να δίνει απαντήσεις στους πολίτες.

Και το λέω αυτό, κυρίες και κύριοι συνάδελφοι, διότι αυτό θα ξαναζητήσουμε σε πολλές άλλες υποθέσεις στο μέλλον. Είναι παρακαταθήκη της συζήτησης που κάνουμε στη Βουλή αυτό και το δηλώνουμε ξεκάθαρα. Αλλά το υποστηρίζουμε πρωτογενώς, όχι με δεύτερη σκέψη. Το υποστηρίζουμε γιατί είναι ανάγκη και στην υπόθεση για τη μεγάλη τραγωδία στο Μάτι.

Το δεύτερο είναι, γιατί σεβόμαστε τις κοινοβουλευτικές διαδικασίες, κύριε Πρόεδρε. Για αυτό δεχθήκαμε και υποστηρίξαμε, παρ’ ότι όλες οι επιτροπές δεν έχουν συγκροτηθεί και σήμερα συγκροτούνται προεδρεία, παρ’ ότι οι αντίστοιχες εισηγήσεις των επιτροπών δεν μπορούν να ολοκληρωθούν, γιατί έπρεπε να προηγηθεί κοινοβουλευτική διαδικασία -καλό είναι να το γνωρίζετε και οι νέοι και οι νέες Βουλευτές-, παρ’ ότι δεν έχουμε τις κάρτες για να ψηφίσουμε ηλεκτρονικά ούτε να κάνουμε επιστολική ψήφο, με αρκετά βήματα ακόμα που δεν έχουν αντικειμενικά προετοιμάσει τη Βουλή, εμείς θέλουμε να συζητηθεί και να συζητηθεί με οποιονδήποτε τρόπο και να τελειώσει άμεσα. Άρα σεβόμενοι πάνω από όλα την κοινοβουλευτική διαδικασία και τη δικαιοσύνη, όπως είπα νωρίτερα, εμείς είμαστε σήμερα εδώ και προτείνουμε και υποστηρίζουμε αυτό που και η Ρένα Δούρου υποστηρίζει.

Τρίτον, και κλείνω: Την υποχρέωση σεβασμού της κοινοβουλευτικής διαδικασίας, όμως, δεν την έχουμε μόνο σήμερα. Οφείλουμε να την έχουμε διαρκώς.

Εδώ, κύριε Πρόεδρε, θα μου επιτρέψετε να καταθέσω μία σοβαρή ένσταση και με αυτή τη σοβαρότητα θέλω να μεταφερθεί και στη Διάσκεψη των Προέδρων και στον Πρόεδρο της Βουλής. Όπως διαπιστώσατε όλοι, ο ΣΥΡΙΖΑ - Προοδευτική Συμμαχία, σεβόμενος τις κοινοβουλευτικές διαδικασίες, στήριξε και την εκλογή του Προέδρου της Βουλής. Έχει βάλει, όμως, ένα σοβαρό θέμα για το οποίο δεν έχουμε πάρει καμμία απάντηση και υπάρχει ένα σοβαρό θέμα κοινοβουλευτικής τάξης, κανόνα και δεοντολογίας. Αναρωτιόμαστε πόσες μέρες πρέπει να περάσουν για να πάρουμε μία απάντηση.

Έχετε δει, κυρίες και κύριοι συνάδελφοι, Κοινοβουλευτική Ομάδα να κόβεται στα τρία και να μπορεί να λειτουργήσει με αποτελεσματικότητα; Και για ποιον λόγο επέλεξε έστω στην αμεσότητα των επιλογών που είχε το Προεδρείο κάτι τέτοιο;

Έχουμε καταθέσει έγγραφο, κύριε Πρόεδρε, αλλά δεν έχουμε πάρει καμμία απάντηση. Έχουμε κάνει δημόσια παρέμβαση, αλλά δεν έχουμε καμμία απάντηση.

Επίσης πέρα από το ότι επιλέχθηκε αυτό, και όχι μόνο, νομίζω, για τον ΣΥΡΙΖΑ, αλλά στα δύο είναι χωρισμένη και η Κοινοβουλευτική Ομάδα του ΠΑΣΟΚ - Κινήματος Αλλαγής, υπάρχει και ένα άλλο θέμα. Δεν έχει σεβαστεί και δεν έχει τηρήσει τον κοινοβουλευτικό κανόνα, το ευρωπαϊκό κεκτημένο, έτσι όπως είναι τα κοινοβούλια παγκοσμίως ο Πρόεδρος με την πρώτη του επιλογή κατά την κατανομή των πολιτικών ομάδων στα έδρανα του Κοινοβουλίου, στις έδρες.

Άρα, κύριε Πρόεδρε, εμείς το θέτουμε εδώ. Δεν θέλουμε να το θέσουμε τη Δευτέρα, γιατί μπορεί να χρειαστεί να τεθεί και με άλλους δημοκρατικούς και θεσμικούς τρόπους. Εμείς δεν μπορούμε να συναινέσουμε σε μια τέτοια συνέχεια λειτουργίας, σας το λέμε επίσημα. Θέλουμε μια απάντηση, τουλάχιστον. Θέλουμε τη δημοκρατική κοινοβουλευτική απάντηση που απαιτείται. Διότι, ακούσαμε τον Πρόεδρο της Βουλής -και ορθώς το είπε- ότι θα πάρει πρωτοβουλίες και θα λύσει το θέμα. Απάντηση δεν είδαμε, όμως. Λύση δεν είδαμε!

Επειδή, λοιπόν, εμείς σεβόμαστε, πέρα από τα θέματα του δικαίου και της δικαιοσύνης, και την κοινοβουλευτική λειτουργία, το θέτουμε θεσμικά, το θέτουμε με σοβαρότητα, το θέτουμε με επεξεργασία, ώριμα, με αλληλογραφία.

Παρακαλώ πολύ, κύριε Πρόεδρε -και να το μεταφέρετε και στη Διάσκεψη των Προέδρων και στον αξιότιμο κύριο Πρόεδρο-, θέλουμε απαντήσεις. Σε κάθε περίπτωση εμείς είμαστε εδώ για τη δημοκρατία, τη δικαιοσύνη, τον κοινοβουλευτισμό.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Iωάννης Πλακιωτάκης):** Ευχαριστούμε τον κύριο Πρόεδρο.

Είμαι βέβαιος ότι ο Πρόεδρος της Βουλής εξετάζει σοβαρά τις παρατηρήσεις σας και θα σας απαντήσει εν ευθέτω χρόνω.

Τον λόγο έχει η Πρόεδρος της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Είχα αποφασίσει να μη ζητήσω τον λόγο, θεωρώντας ότι η συνεδρίαση θα εξαντλείτο σε μία τυπική διαδικασία της επιβεβλημένης και οφειλόμενης άρσης της ασυλίας.

Διότι δεν νοείται για ένα έγκλημα, που συνιστά κακούργημα και όχι πλημμέλημα -όπως έχει χαρακτηριστεί μετά από πολλά κύματα-, είναι αυτονόητο και δεν νοείται να υπάρχουν δικονομικά εμπόδια και μάλιστα το όψιμο δικονομικό εμπόδιο της ασυλίας Βουλευτή.

Ζήτησα τον λόγο, διότι από τη συζήτηση αυτή θα εξαχθούν Πρακτικά. Η Βουλή έχει ευθύνη απέναντι στην αλήθεια και την ιστορία και απέναντι στα εκατόν τέσσερα θύματα, στους εκατόν τέσσερις ανθρώπους που έχασαν τη ζωή τους, στους δεκάδες εγκαυματίες που ζουν με ανεξίτηλα τα ίχνη του κακουργήματος και στους εκατοντάδες ανθρώπους, τα μέλη της κοινότητας του Ματιού, της Ραφήνας, του Νέου Βουτζά, που μέχρι σήμερα δεν μπορούν να κοιμηθούν!

Η Βουλή έχει ευθύνη από τα Πρακτικά αυτά να μην πλαστογραφείται η ιστορία για χάρη κανενός. Το έγκλημα στο Μάτι εμπλέκει πολιτικά πρόσωπα, όχι μόνον στον βαθμό της αυτοδιοίκησης. Υπήρξαν κορυφαίες κεντρικές κυβερνητικές και πρωθυπουργικές ευθύνες, οι οποίες αναλήφθηκαν μονολεκτικά. Ο τότε Πρωθυπουργός κ. Τσίπρας είπε «αναλαμβάνω ακέραιη την ευθύνη και σας καλώ και εσάς να την αναλάβετε» προς το Υπουργικό του Συμβούλιο και έπειτα ουδέν.

Και για να μην υπάρχει οποιαδήποτε υποκρισία μέσα στην Αίθουσα αυτή, η υπόθεση που αφορά το Μάτι, είναι υπόθεση ακραίων παρεμβάσεων στο έργο της δικαιοσύνης. Από τον ρόλο που διαδραμάτισε η διορισμένη από την ενεχόμενη και εμπλεκόμενη κυβέρνηση Εισαγγελέας του Αρείου Πάγου κ. Δημητρίου, η οποία επιχείρησε να διακόψει την προκαταρκτική εξέταση και να αναστείλει την κλήση υπόπτων, τον Σεπτέμβριο του 2018, στον ρόλο που διαδραμάτισε η διορισμένη από την εμπλεκόμενη κυβέρνηση, Γενική Επιθεωρήτρια Δημόσιας Διοίκησης κ. Παπασπύρου, η οποία επίσης ενεπλάκη για την αναστολή των ερευνών, στον ρόλο που διαδραμάτισε ο τότε Υπουργός Δικαιοσύνης κ. Κοντονής, παραγγέλλοντας, αντί να ελεγχθούν οι πολιτικές, κυβερνητικές, αυτοδιοικητικές και υπηρεσιακές ευθύνες, να ελεγχθεί τι; Τα θύματα! Να ελεγχθούν τα θύματα για αυθαίρετα.

Είμαστε όλοι μάρτυρες. Προσωπικά, κύριε Πρόεδρε, είναι γνωστό ότι μαζί με τον κ. Καραναστάση καταθέσαμε την πρώτη μήνυση, στις 6 Αυγούστου του 2018, για να ελεγχθεί το έγκλημα στο Μάτι ως κακούργημα! Γιατί αυτή είναι η διάστασή του: Κακουργηματική!

Είναι γνωστό ότι είμαι -και πρέπει να το καταγράψω, γιατί είναι η ιδιότητά μου αυτή- και μηνύτρια και βασική μάρτυρας κατηγορίας στη δίκη αυτή, στην οποία παρίστανται και περιμένουν δικαιοσύνη οι οικογένειες και οι εναπομείναντες. Δεν εμφανίζονται, αλλά απουσιάζουν συστηματικά και κατ’ επιλογήν οι κατηγορούμενοι, οι περισσότεροι εξ αυτών.

Είναι μια υπόθεση στην οποία έχει καταγραφεί η παραθεσμική, κακουργηματική απόπειρα εκβίασης του ορισμένου πραγματογνώμονα, του κ. Λιότσιου, από τον διορισμένο από την ελεγχόμενη κυβέρνηση Αρχηγό της Πυροσβεστικής. Είναι μια υπόθεση στην οποία ο ανακριτής που ερεύνησε τρεις φορές ζήτησε τον χαρακτηρισμό του εγκλήματος ως κακουργήματος και τρεις φορές επέστρεψε η δικογραφία από τον εισαγγελέα. Είναι μία υπόθεση στην οποία το Συμβούλιο Πλημμελειοδικών Αθηνών αποφάσισε ότι πρόκειται για κακούργημα, για έκθεση σε βαθμό κακουργήματος και υπήρξε παρέμβαση Εισαγγελέως Εφετών που δεν χειριζόταν την υπόθεση ο οποίος κατέθεσε έφεση, για να φτάσουμε στα όρια πραγματικά των χρόνων να εισαχθεί η υπόθεση ως πλημμέλημα και να επιχαίρουν και αυτοί που δεν ελέγχθηκαν ποτέ και αυτοί που ελέγχονται για πολύ ήσσονα αδικήματα από εκείνα που όφειλε η πολιτεία και η Βουλή να έχει ερευνήσει.

Είναι πραγματικά ντροπή για τη μνήμη των θυμάτων ότι δεν έγινε προανακριτική επιτροπή για τις κυβερνητικές ευθύνες. Είναι ντροπή ότι στις 23 Ιουλίου του 2023 συμπληρώνονται πέντε χρόνια, η πενταετία της παραγραφής των πλημμελημάτων και των αστικών αξιώσεων, και η δίκη βρίσκεται διακεκομμένη επί έναν μήνα σχεδόν, είκοσι μέρες, λόγω ασυλίας.

Και βεβαίως είναι ντροπή -και θα πρέπει αυτό να ειπωθεί- ότι και σήμερα, κύριοι συνάδελφοι, και σήμερα το ελληνικό δημόσιο, παριστάμενο στις δίκες για τις αγωγές των θυμάτων, κατηγορεί τα θύματα. Και σήμερα η Περιφέρεια Αττικής διορίζει δικηγόρους, την αμοιβή των οποίων συμφωνούν μαζί η παράταξη του κ. Πατούλη και η παράταξη της κ. Δούρου, για να πηγαίνουν στο δικαστήριο και να λένε ότι φταίνε τα θύματα.

Κύριε Πρόεδρε, για την ακρίβεια των Πρακτικών και της ιστορίας, σήμερα περνάει με διαδικασία ασυλίας μία υπόθεση που θα έπρεπε να έχει απασχολήσει την ελληνική Βουλή και την ελληνική δικαιοσύνη στην πραγματική της διάσταση. Και όποιος πραγματικά θλίβεται για τα θύματα και όποιος πραγματικά συγκλονίζεται θα πρέπει να ξέρει ότι αυτή η υπόθεση δεν αφορά την πολιτική καριέρα κανενός. Αφορά δύο δίδυμα κοριτσάκια που δεν εκπροσωπούνται στο δικαστήριο, γιατί δεν έμεινε κανένας άμεσος συγγενής τους να παραστεί. Αφορά ανθρώπους που έχασαν τη ζωή τους με τον πιο δραματικό τρόπο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος από τους Σπαρτιάτες, ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε, κύριε Πρόεδρε, αξιότιμοι κύριοι Υπουργοί, αξιότιμες κυρίες και κύριοι συνάδελφοι, κατ’ αρχάς, επί της άρσης της ασυλίας, δοθέντος ότι υπεβλήθη οικειοθελώς, νομίζω είναι η ευκαιρία να υπεισέλθει η λειτουργικά ανεξάρτητη δικαιοσύνη, προκειμένου να αποφανθεί και να αποφανθεί όχι για την αντικειμενική ευθύνη των πολιτικών, αλλά και για τα θύματα τα οποία πραγματικά αφίενται και εμπιστεύονται πολιτικούς, ούτως ώστε σε κρίσιμες ουσιαστικά ζωτικής σημασίας στιγμές για τα δικά τους έννομα αγαθά της σωματικής τους ακεραιότητας και της περιουσίας να είναι δίπλα τους. Αντί αυτού, βλέπουμε παραλείψεις και ακηδίες εκ μέρους των. Άρα, λοιπόν, η ετυμηγορία του δικαστηρίου, χωρίς να υπεισέρχομαι στο έργο της δικαιοσύνης, θα είναι διαφωτιστική προς άπαντες, αλλά ιδίως για τα θύματα τα οποία αναμένουν κάποια στιγμή δικαίωσης.

Δράττομαι της ευκαιρίας, ειρήσθω εν παρόδω, εξ αφορμής της άρσης της ασυλίας να πω ότι είμαστε και εξακολουθούμε να είμαστε στο ίδιο έργο θεατές, με την ίδια θεσμική αβελτηρία, με την έλλειψη θωρακίσεως του κράτους και, παρά τις στεντόρειες υποσχέσεις και τη διανομή πακτωλού χρημάτων, σχετικά με την πολιτική προστασία και τη λήψη δέσμης μέτρων πυροπροστασίας, βλέπουμε να επαναλαμβάνεται το ίδιο -επιτρέψτε μου τη φράση- σκηνικό.

Σήμερα ο Τύπος βρίθει και βοά για τις εκτεταμένες πυρκαγιές, όπου αυτή τη στιγμή που εμείς μιλούμε εκπροσωπώντας την ετυμηγορία του ελληνικού λαού υποφέρουν άνθρωποι. Μέχρι εδώ ακούγονται οι οιμωγές των οικογενειών και των παιδιών όπου γίνονται παρανάλωμα του πυρός, εγκαταλελειμμένοι από το οργανωμένο συντεταγμένο κράτος, όπως θα έδει, πέρα από τις παχυλές υποσχέσεις και το οτιδήποτε σχετίζεται με την πολιτική ρητορική.

Αφανείς ήρωες, βεβαίως, είναι οι συκοφαντημένοι πυροσβέστες, η αστυνομία και οι εθελοντές, οι πολίτες δηλαδή οι οποίοι προσπαθούν καθ’ οιονδήποτε τρόπο να διαφυλάξουν την περιουσία τους και την ανθρώπινη αξιοπρέπεια. Διότι εδώ υφίσταται έλλειμμα δημοκρατίας, όταν οι θεσμοί δεν λειτουργούν όπως έπρεπε να λειτουργήσουν, καθότι στην προκειμένη περίπτωση διακυβεύεται τόσο η σωματική τους ακεραιότητα αλλά και οι περιουσίες και ένα μεγάλο γιατί αναφύεται και ζωγραφίζεται στα πρόσωπα.

Έλαβα από χθες πολλά μηνύματα από τους πολίτες για ποιον λόγο επαναλαμβάνεται επί πολλά έτη, επί μακρόν, η ίδια κατάσταση. Ποιος άραγε είναι ο ηθικός αυτουργός, ποιος ο φυσικός αυτουργός; Γιατί υπάρχει κατανομή υπαιτιότητας σε όλη αυτή την κατάσταση. Υπάρχει άραγε κάποιος αόρατος μαριονετίστας, ο οποίος κινεί τα νήματα και πάντοτε οι θεσμικοί αρμόδιοι είναι απόντες, εκκωφαντικά απόντες, από την ευθύνη την οποία έχουν; Διότι θα έπρεπε εκ των προτέρων και προληπτικά να λάβουν τη δέσμη των αναγκαίων μέτρων.

Άρα εν κατακλείδι -και ολοκληρώνω εδώ- θεωρώ ότι η Νέα Δημοκρατία είναι υπεύθυνη ως παρελθούσα κυβέρνηση, σαφώς. Υπάρχει εδώ η έννοια της πολιτικής αντικειμενικής ευθύνης, της διαχρονικής ευθύνης, για ένα κρίσιμο, μείζον, καίριο και ακανθώδες ζήτημα, όπως είναι οι πυρκαγιές. Οι πολίτες αυτή τη στιγμή ουσιαστικά βιώνουν αυτή την αδυσώπητη κατάσταση και διερωτώνται, κατακλύζονται από ένα μεγάλο γιατί. Είναι εγκαταλελειμμένοι στην ίδια την πατρίδα τους και από τους πολιτικούς, από τις κυβερνήσεις, οι οποίες προϋπήρξαν και έχουν αναλάβει τη διακυβέρνηση και οι οποίες έχουν δεσμευτεί ότι θα αποσοβήσουν εκ των προτέρων ή θα λάβουν τα αναγκαία μέτρα όταν εκραγεί μια τέτοιου είδους πυρκαγιά και είναι παντάπασιν και παντελώς απόντες.

Άρα θεωρώ ότι όλοι μας οφείλουμε, εμείς ως νέοι Βουλευτές, αλλά ιδίως οι προηγούμενες κυβερνήσεις να δώσουν μια δέσμευση, τουλάχιστον εν όψει του υπολειπόμενου χρονικού διαστήματος του θέρους, να αναλάβουν τα αναγκαία μέτρα, προκειμένου να μη θρηνήσουμε εξ αφορμής της σημερινής ημέρας της άρσης της ασυλίας της κ. Δούρου ένα νέο Μάτι.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, κ. Μιχαήλ Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Θέλω κατ’ αρχάς να πω ότι αυτή τη στιγμή η σκέψη μας, η αγωνία μας είναι στις χιλιάδες πολίτες που δοκιμάζονται από τις πυρκαγιές σε όλη τη χώρα, που βλέπουν τους κόπους μιας ζωής, το βιος τους να απειλείται και βεβαίως στους πυροσβέστες και όλες και όλους όσοι επιχειρούν προσπαθώντας να διαφυλάξουν τις περιουσίες, τις ιδιοκτησίες, τα κεκτημένα μιας ζωής απέναντι σε μία φυσική καταστροφή, που δεν νομίζω ότι θα πρέπει να αποδεχθούμε ότι είναι φυσιολογικό φαινόμενο ή παρεπόμενο μόνο της κλιματικής κρίσης. Οι πολίτες δικαιολογημένα απαιτούν από τον κρατικό μηχανισμό, από τα πολιτικά κόμματα και προληπτικά αλλά και κατασταλτικά να διασφαλίζουν τις περιουσίες και τα δικαιώματά τους.

Αυτή, λοιπόν, η συζήτηση είναι τραγικά επίκαιρη, γιατί σήμερα που συζητάμε για την άρση ασυλίας -που αφορά την πρωτοφανή τραγωδία στο Μάτι, που συγκλόνισε όχι μόνο το πανελλήνιο, συγκλόνισε, νομίζω, όλο τον κόσμο με το μέγεθος, με τα εκατόν τέσσερα αθώα θύματα, με το μέγεθος της φυσικής καταστροφής-, σήμερα, λοιπόν, και πάλι η χώρα δοκιμάζεται από φυσικές καταστροφές και απαιτούν οι πολίτες ισχυρότερους θεσμούς, αποτελεσματικότερη παρέμβαση. Και βεβαίως δεν αρκούνται μόνο στο θέμα και την απόφαση της εκκένωσης ή του να γλιτώσουμε μόνο την ανθρώπινη ζωή, που προφανώς είναι το σημαντικότερο, αλλά δεν είναι μόνο αυτό που απαιτούν οι πολίτες από την πολιτεία.

Αυτή εδώ η Αίθουσα, κύριε Πρόεδρε, δεν είναι μια αίθουσα που προσφέρεται σε μια προσπάθεια εξιλέωσης ή εξαγνισμού για μια υπόθεση. Συζητάμε για ένα θέμα για το οποίο νομίζω ότι το σύνολο των πτερύγων της Βουλής συνηγορεί ότι πρέπει να αρθεί η ασυλία της κ. Δούρου και να προχωρήσει η διαλεύκανση αυτής της υπόθεσης, που σε λίγες ημέρες κλείνει πέντε χρόνια. Είναι ζητούμενο η επιτάχυνση της δικαιοσύνης σε μια υπόθεση που συγκέντρωσε τόσο μεγάλο ενδιαφέρον και θα έπρεπε ήδη να έχουμε προχωρήσει στην απόδοση ευθυνών, εάν και εφόσον υπάρχουν, γιατί αυτό το ζητάει το σύνολο της ελληνικής κοινωνίας.

Δεν προσφέρεται, λοιπόν, αυτή η Αίθουσα εδώ ούτε σε μια προσπάθεια πολιτικής εξιλέωσης, εξαγνισμού, ούτε βεβαίως σε μια προσπάθεια πολιτικής απόδοσης. Δεν είναι ζητούμενο αυτής εδώ της Αίθουσας να κρίνει. Έλεγε ο Μολιέρος ότι δεν είμαστε υπεύθυνοι μόνο για ό,τι πράττουμε, αλλά και για ό,τι παραλείψουμε να πράξουμε. Δεν είναι ζητούμενο αυτής της Αίθουσας, αλλά της ελληνικής δικαιοσύνης, να κρίνει αν η περιφερειάρχης τότε, ο ανώτερος διοικητικός παράγοντας που συγκάλεσε με βάση το ισχύον θεσμικό πλαίσιο τότε το συντονιστικό όργανο Πολιτικής Προστασίας, δεν παρέστη. Δεν είναι ευθύνη αυτής της Αίθουσας, αλλά της δικαιοσύνης να κρίνει αν αυτό το όργανο που συνεδρίασε τελικά κι ενώ δέχθηκε εισήγηση από την Πυροσβεστική για συγκεκριμένη απόφαση, δεν πήρε καμμία απόφαση -πρωτοφανές σε ανάλογα περιστατικά- και άφησε την κατάσταση να εκτυλιχθεί όπως εκτυλίχθηκε. Δεν είναι ευθύνη αυτής εδώ της Αίθουσας. Είναι ευθύνη της δικαιοσύνης.

Όμως, κάποια στιγμή, όταν σηκωνόμαστε εδώ και λέμε ότι αναλαμβάνουμε την ευθύνη και ζητούμε να προχωρήσει η διαδικασία, θα πρέπει να έχουμε και συναίσθηση της ευθύνης που είναι όχι μόνο από τις πράξεις, αλλά είναι και από τις παραλείψεις. Ακριβώς και γι’ αυτόν τον λόγο, το θεσμικό πλαίσιο ορθώς άλλαξε μετά και είναι διαφορετικό, χωρίς να σημαίνει ότι είναι πλέον αποτελεσματικό για τις περιουσίες των πολιτών που ζουν σε αυτή εδώ τη χώρα.

Νομίζω, όμως, ότι σήμερα -και για να μην μπούμε στον πειρασμό να συζητήσουμε επί της υποθέσεως, γιατί εκφεύγει αυτής της συζήτησης, αυτής της διαδικασίας και αυτής εδώ της Ολομέλειας- θα πρέπει όλοι να πούμε ότι σε ανάλογα περιστατικά θα πρέπει και η δικαιοσύνη να κινείται με πιο ταχείς ρυθμούς και βεβαίως αυτονοήτως σε ζητήματα που δεν προκύπτουν ως απειλή της βουλευτικής ιδιότητας και της ελευθερίας της έκφρασης του Βουλευτή, θα πρέπει αυτομάτως όλοι να συμφωνούμε ότι θα πρέπει να αίρεται η ασυλία. Και αυτό το λέω γιατί στην προηγούμενη κοινοβουλευτική περίοδο δυστυχώς αυτό ήταν εξαιρετικά δυσδιάκριτο σε αρκετές περιπτώσεις και κάποιοι θεώρησαν ότι έπρεπε να μπουν στην ουσία της υπόθεσης ή ότι θέματα που αφορούν την απερίσπαστη και απρόσκοπτη λειτουργία της δικαιοσύνης και τη θωράκιση του θεσμού του Βουλευτού θα πρέπει να μπουν στη ζυγαριά της πολιτικής ή μη υπεράσπισης, αναλόγως της θέσης την οποία κατέχει κάθε φορά ο Βουλευτής του οποίου το αίτημα άρσης ασυλίας του έρχεται στη Βουλή.

Με αυτό, λοιπόν, το σκεπτικό, εμείς συνηγορούμε και ψηφίζουμε υπέρ της άρσης ασυλίας και θεωρούμε ότι θα πρέπει όχι μόνο στη μνήμη των θυμάτων, αλλά επειδή το ζητά το σύνολο της ελληνικής κοινωνίας, να επιταχυνθεί. Είναι πλέον ευθύνη της ελληνικής δικαιοσύνης να αποδώσει δικαιοσύνη, γιατί το ζητούν όλοι. Όλοι εδώ συμφωνούμε ότι πρέπει να γίνει άμεσα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Πριν ολοκληρώσουμε τη σημερινή συζήτηση με τον Κοινοβουλευτικό Εκπρόσωπο της Νέας Δημοκρατίας κ. Πλεύρη, θα δώσω τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Γκιόκα.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Είναι αυτονόητη η θέση και του ΚΚΕ, η σύμφωνη γνώμη για την άρση της ασυλίας της κ. Δούρου. Πρόκειται για μια υπόθεση προφανώς που δεν σχετίζεται με βουλευτικά καθήκοντα και επίσης λαμβάνεται υπ’ όψιν και το αίτημα, η βούληση της κ. Δούρου.

Όμως, θέλω να τονίσω επί της διαδικασίας ότι μόνο κατ’ εξαίρεση γίνεται αποδεκτό το γεγονός ότι στη συγκεκριμένη υπόθεση παρακάμφθηκε η Επιτροπή Δεοντολογίας της Βουλής. Δεν θα γίνει ανεκτό από δω και στο εξής.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Δεν παρακάμφθηκε. Δεν υπάρχει αυτή τη στιγμή Επιτροπή Δεοντολογίας. Δεν παρακάμπτεται κάτι που δεν υπάρχει.

**ΙΩΑΝΝΗΣ ΓΚΙΟΚΑΣ:** Σύμφωνοι. Λέω να εισάγεται με το συγκεκριμένο άρθρο, κύριε Πρόεδρε, με τη διαδικασία των αγορητών, αν παρέλθει άπρακτη η συζήτηση για το αίτημα στην επιτροπή. Αυτό λέω. Επίσης, όσον αφορά την τήρηση αυτής της διαδικασίας, νομίζω ότι πρέπει να είναι σαφές το τι λέμε.

Από κει και πέρα, οι ποινικές ευθύνες θα αναζητηθούν από τα δικαστήρια, από τα όργανα της δικαιοσύνης. Όμως, σε ό,τι αφορά τις πολιτικές ευθύνες, τις διαχρονικές κυβερνητικές πολιτικές ευθύνες, αυτές είναι δεδομένες και όσον αφορά τις αιτίες που προκάλεσαν την καταστροφή στο Μάτι, όσο όμως και ως προς τη διαχείριση και τις συνέπειες αυτής της καταστροφής.

Είμαστε πέντε χρόνια μετά. Σε λίγες μέρες συμπληρώνονται πέντε χρόνια από την καταστροφή στο Μάτι και οι κάτοικοι εκεί ακόμη δεν έχουν ξαναφτιάξει τις ζωές και τα σπίτια τους, έρχονται αντιμέτωποι με ένα ειδικό πολεοδομικό σχέδιο που δεν ανταποκρίνεται σε καμμία περίπτωση στις ανάγκες και στα αιτήματά τους και το δημόσιο αυτή τη στιγμή που μιλάμε ασκεί αγωγές κατά αποφάσεων που δικαιώνουν και επιδικάζουν αποζημιώσεις σε πληγέντες.

Μάλιστα από την προηγούμενη κοινοβουλευτική θητεία εμείς είχαμε ζητήσει το δημόσιο να παραιτηθεί από ένδικα μέσα και αν χρειάζεται να υπάρχει και νομοθετική ρύθμιση γι’ αυτόν τον σκοπό. Άρα μιλάμε για συγκεκριμένες πολιτικές ευθύνες, που προφανώς δεν αφορούν μόνο το Μάτι, αφορούν συνολικά την ανατολική Αττική, την Αττική, όλη την Ελλάδα με τις καταστροφές που και αυτές τις μέρες βλέπουμε να συμβαίνουν -Κουβαράς, Κερατέα, Λαγονήσι, Σαρωνίδα, Δερβενοχώρια, παντού- ως αποτέλεσμα των τραγικών ελλείψεων στην πρόληψη, στον σχεδιασμό, στα κενά στην Πυροσβεστική και στη Δασική Υπηρεσία. Αυτά είναι τα μεγάλα ζητήματα.

Όλα αυτά, επιτρέψτε μου, πολλές φορές τα έχει επισημάνει το ΚΚΕ και δεν μπορούν να κρύβονται κάτω από το βολικό άλλοθι της κλιματικής κρίσης και της κλιματικής αλλαγής, που θα απαιτούσε ακόμη περισσότερα μέτρα από τη μεριά του κράτους και των κυβερνήσεων για την αντιμετώπιση τέτοιων καταστροφών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Η σημερινή συνεδρίαση ολοκληρώνεται με τον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, αρχικά θα ήθελα να ενώσω και εγώ τη φωνή μου και της Κοινοβουλευτικής Ομάδας με όσα αναφέρατε, ότι είμαστε δίπλα στους ανθρώπους που δοκιμάζονται και βέβαια στους πυροσβέστες, τους αστυνομικούς και σε όσους επιχειρούν.

Δεν θα έπαιρνα τον λόγο, αλλά δυστυχώς σήμερα έχουμε αλλάξει μια διαδικασία. Και επειδή υπάρχουν και αρκετοί νέοι συνάδελφοι, να πω ότι δεν κάνουμε ούτε διαδικασία ελέγχου της υπόθεσης ως υπόθεσης, αλλά παράλληλα δεν κάνουμε και διευρυμένο κοινοβουλευτικό έλεγχο, είτε αφορά τις πυρκαγιές είτε αφορά και την ίδια την υπόθεση στο Μάτι, καθώς σήμερα βρισκόμαστε εδώ αποκλειστικά και μόνο για να δούμε αν συντρέχουν οι όροι και οι προϋποθέσεις για να αρθεί η ασυλία της κ. Δούρου.

Ο ειδικός αγορητής μας επέλεξε ορθώς να μείνει μόνο σε αυτά τα δεδομένα, ότι δηλαδή τη στιγμή που συνέβησαν τα αδικήματα για τα οποία κατηγορείται η κ. Δούρου δεν έφερε τη βουλευτική ιδιότητα, άρα δεν τίθεται θέμα ασυλίας.

Δεν μπορώ όμως να προσπεράσω ότι από την πλευρά του ΣΥΡΙΖΑ έγινε προσπάθεια να μπουν στην ουσία της υπόθεσης. Και αν μεν για την κ. Δούρου αυτό θα μπορούσε κάποιος να πει ότι δικαιολογείται, γιατί η ίδια είναι κατηγορούμενη σε μια ποινική διαδικασία και θέλει για να καταγραφούν στα Πρακτικά να αναφερθεί σε μερικά σημεία τα οποία θα αποτελέσουν και την απολογία της προφανώς στο ποινικό δικαστήριο, αλλά δεν θα προσπεράσω την αναφορά του ειδικού αγορητή του ΣΥΡΙΖΑ, ο οποίος είναι έμπειρος ενδεχομένως νομικός, αλλά νέος κοινοβουλευτικός, και ανέφερε ρητώς ότι για όσους έχουν νομική γνώση η υπόθεση δεν ευσταθεί. Άρα ο ΣΥΡΙΖΑ διά του ειδικού αγορητή του πήρε θέση για την ανοιχτή υπόθεση που υπάρχει στην ποινική δικαιοσύνη. Όχι η κ. Δούρου, που είναι λογικό να πει τη δική της πλευρά, αλλά ο ειδικός αγορητής, που ως ειδικός αγορητής εξέφραζε όλους τους Βουλευτές του ΣΥΡΙΖΑ και χειροκροτήθηκε. Αυτό θέλω να το επισημάνω, γιατί προφανώς υπάρχει το τεκμήριο αθωότητας της κ. Δούρου, αλλά συνήθως αυτές οι διαδικασίες, κύριε Πρόεδρε, πώς μας έρχονται στη Βουλή; Μας έρχονται επειδή υποβάλλεται μία μηνυτήρια αναφορά, περνά από την Επιτροπή Κοινοβουλευτικής Δεοντολογίας και φτάνει χωρίς να υπάρχει καθόλου υλικό.

Εδώ, κύριοι συνάδελφοι, δεν είναι έτσι τα πράγματα. Δεν μπορεί ο ειδικός αγορητής του ΣΥΡΙΖΑ να αναφέρει ότι δεν υπάρχει νομικό έρεισμα, εφόσον έγινε μια προκαταρκτική εξέταση και για να κληθεί κάποιος ως ύποπτος χρειάζονται υπόνοιες. Εν συνεχεία ασκήθηκε ποινική δίωξη, που για να ασκηθεί ποινική δίωξη χρειάζονται ενδείξεις, και εν συνεχεία, μετά από μια διαδρομή, υπήρξε βούλευμα του Συμβουλίου Εφετών, όπως πληροφορηθήκαμε, που χρειάζονται επαρκείς ενδείξεις για να παραπέμψουν κάποιον στο ακροατήριο.

Άρα να μη λέμε ότι όποιος βλέπει από νομική άποψη δεν ευσταθεί η υπόθεση, γιατί μια σειρά από εισαγγελείς και δικαστές έκριναν ότι πρέπει να εισαχθεί στο δικαστήριο και να μην αναφερόμαστε για υπονοούμενα που υπήρξαν είτε από πίεση της κοινής γνώμης είτε σε πίεση δικαστών, όταν έχει επιληφθεί η ανεξάρτητη δικαιοσύνη.

Συνεπώς ως προς αυτό το κομμάτι επισημαίνω μια υποκρισία ως προς την παρέμβαση την οποία έκανε ευθέως ο ΣΥΡΙΖΑ στη λειτουργία της ανεξάρτητης δικαιοσύνης. Εμείς δεν μπαίνουμε σε αυτή τη διαδικασία. Η κ. Δούρου έχει το τεκμήριο της αθωότητας και θα κριθεί αν είναι αθώα ή ένοχη από τον φυσικό της δικαστή, όπου μπορεί να αναπτύξει τις κατηγορίες.

Δεν θα επιτρέψουμε όμως σε καμμία περίπτωση μέσα σε αυτή την Αίθουσα να αφήνονται υπονοούμενα ότι υποθέσεις οι οποίες έχουν έρθει και έχουν κριθεί με βουλεύματα ουσιαστικά δεν έχουν την απαιτούμενη νομική επάρκεια, προκειμένου να φτάσουν και να βρίσκονται στο ακροατήριο.

Και, συνεπώς, για να ολοκληρωθεί μια διαδικασία που δεν είναι διαδικασία κοινοβουλευτικού ελέγχου ούτε ευρύτερου ελέγχου ποινικών ευθυνών αλλά συγκεκριμένων αδικημάτων, για τα οποία είναι κατηγορούμενη η κ. Δούρου, ας άρουμε την ασυλία και να αφήσουμε την ελεύθερη δικαιοσύνη να κάνει τη δουλειά της, γιατί καμμία εκλογή κανενός αιρετού δεν αίρει τις τυχόν ποινικές ευθύνες που θα κρίνει ο φυσικός δικαστής.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον Κοινοβουλευτικό Εκπρόσωπο της Νέας Δημοκρατίας.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 83 του Κανονισμού της Βουλής επί της αιτήσεως άρσης ασυλίας της Βουλευτού κ. Ειρήνης Δούρου.

Πριν προχωρήσουμε στη διαδικασία της ψηφοφορίας, επιτρέψτε μου να επισημάνω το γεγονός της έγκαιρης υλοποίησης των διαδικασιών από πλευράς της Βουλής, αφού λάβαμε το αίτημα από την εισαγγελία για να προχωρήσουμε στην άρση ασυλίας της κ. Δούρου και βέβαια να προχωρήσει ομαλώς η δίκη.

Παρακαλώ οι δεχόμενοι την αίτηση του εισαγγελέα για άρση της ασυλίας της κ. Ειρήνης Δούρου να εγερθούν.

(Εγείρονται οι αποδεχόμενοι την πρόταση)

Παρακαλώ οι μη δεχόμενοι την αίτηση του εισαγγελέα για την άρση της ασυλίας της κ. Δούρου να εγερθούν.

(Ουδείς ηγέρθη)

Συνεπώς η αίτηση της εισαγγελικής αρχής έγινε δεκτή ομόφωνα.

Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, επιτρέψτε μου στο σημείο αυτό να κάνω κάποιες ανακοινώσεις.

Έχω την τιμή να ανακοινώσω: α) την υπ’ αριθμόν πρωτοκόλλου 8657/5853, από 13 Ιουλίου 2023, απόφαση του Προέδρου της Βουλής περί Συστάσεως των Διαρκών Επιτροπών της Βουλής και Καθορισμού των Αρμοδιοτήτων τους, β) την υπ’ αριθμόν πρωτοκόλλου 8728/5904, από 14 Ιουλίου 2023, απόφαση του Προέδρου της Βουλής περί Συγκροτήσεως των Διαρκών Επιτροπών της Ολομέλειας της Βουλής.

Οι σχετικές αποφάσεις έχουν αναρτηθεί στην Κοινοβουλευτική Διαφάνεια και θα καταχωριστούν στα Πρακτικά της σημερινής συνεδρίασης.

(Οι προαναφερθείσες αποφάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 46 έως και 54)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Έχω επίσης την τιμή να σας ανακοινώσω τα εξής:

Πρώτον, την υπ’ αριθμόν πρωτοκόλλου 8747/5908 από 14 Ιουλίου 2023 απόφαση του Προέδρου της Βουλής για τη σύσταση και συγκρότηση Ειδικής Μόνιμης Επιτροπής Θεσμών και Διαφάνειας.

Δεύτερον, την υπ’ αριθμόν πρωτοκόλλου 8748/5909 από 14 Ιουλίου 2023 απόφαση του Προέδρου της Βουλής για τη σύσταση και συγκρότηση της Επιτροπής Βιβλιοθήκης της Βουλής.

Τρίτον, την υπ’ αριθμόν πρωτοκόλλου 8749/5910 από 14 Ιουλίου 2023 απόφαση του Προέδρου της Βουλής για τη σύσταση και συγκρότηση της Επιτροπής Οικονομικών της Βουλής.

Οι σχετικές αποφάσεις έχουν αναρτηθεί στην Κοινοβουλευτική Διαφάνεια και θα καταχωριστούν στα Πρακτικά της σημερινής συνεδρίασης.

(Οι προαναφερθείσες αποφάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.56α, 56β και 56γ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Οι Υπουργοί Εσωτερικών, Οικονομικών, Εξωτερικών, καθώς και ο Αναπληρωτής Υπουργός Εσωτερικών κατέθεσαν στις 17-7-2023 σχέδιο νόμου: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν στις 10-7-2023 πρόταση νόμου: «Κήρυξη Αποκλειστικής Οικονομικής Ζώνης μονομερώς, χωρίς συμφωνία με άλλα κράτη».

Επίσης θα ήθελα να ανακοινώσω κάποιες άδειες για το εξωτερικό.

Ο Βουλευτής Ζακύνθου κ. Διονύσιος Ακτύπης ζητεί άδεια ολιγοήμερης απουσίας στο εξωτερικό, συγκεκριμένα στην Κύπρο, κατά το διάστημα 19 έως 21 Ιουλίου 2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς Βουλή ενέκρινε τη ζητηθείσα άδεια.

Επίσης, θα αναγνώσω επιστολή της Βουλευτού κ. Θεοπίστης Πέρκα με την οποία αιτείται άδεια απουσίας της στο εξωτερικό, η οποία έχει ως εξής:

«Σας αποστέλλουμε επίσης συνημμένα πρόσκληση της διεθνούς φήμης Σοπράνο και Προέδρου του MIC Festival Ίνβα Μουλά προς τη Βουλευτή του ΣΥΡΙΖΑ - Προοδευτική Συμμαχία της Περιφερειακής Ενότητας Φλώρινας Θεοπίστη Πέρκα που αφορά στη διοργάνωση του 6ου Διεθνούς Φεστιβάλ Μουσικής και θα διεξαχθεί στην Κορυτσά στις 28, 29 και 30 Ιουλίου.

Σας κάνουμε γνωστό ότι στην περίπτωση νομοσχεδίου στις εν λόγω ημερομηνίες η Βουλευτής θα προβεί στην ακύρωση της επίσκεψης, προκειμένου να συμμετάσχει στην ψηφοφορία.

Στη διάθεσή σας για περαιτέρω πληροφορίες ή τυχόν διευκρινίσεις.».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 13.15΄ λύεται η συνεδρίαση για αύριο, ημέρα Τετάρτη 19 Ιουλίου 2023 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**